เลขาฯคนสวย
ฮือฮือ...เอ้ย ฮือฮา กันไปทั้งแบงก์ลูกครึ่งฝรั่งไม่ใช่ลูกครึ่งแขก เมื่อผู้บริหารระดับสูงของแบงก์ รับพนักงานสาวเข้ามาเป็นเลขานุการ
21 ส.ค. 2554

ฮือฮือ...เอ้ย ฮือฮา กันไปทั้งแบงก์ลูกครึ่งฝรั่งไม่ใช่ลูกครึ่งแขก เมื่อผู้บริหารระดับสูงของแบงก์ รับพนักงานสาวเข้ามาเป็นเลขานุการ
หนุ่มๆ เห็นต่างร้อง “ว้าววว” กันทั้งแบงก์ เมื่อเห็นคุณหนูเลขาฯ คนสวย (จริงๆ) ปรากฏกายขึ้น
นอกจากสวยกายแล้ว คุณหนูเธอยังแต่งตัวชนะเลิศ เพราะทุกชุดของเธอล้วนรัดรูป ใครเห็นไม่เหลียวมองให้คอเคล็ด สปาย 008 ยอมให้เหยียบเลยเอ้า
แต่คุณหนูเลขาฯ คนสวยนี่ โด่งดังมากที่ธนาคารไทยแท้แห่งหนึ่ง เพราะเป็นพนักงานฝ่าย แต่ด้วยความงามและแต่งตัวที่เซ็กซี่ทำให้ใครๆ ต่างริษยา เพราะเธอเป็นที่โปรดปรานของเจ้านายอย่างมากถึงมากที่สุด
ขนาดที่ว่า เดินเชิดใส่เจ้านายได้อ่ะนะ 
และด้วยความเป็นคนโปรดนี่เอง ทำให้เธอลืมไปว่า เป็นพนักงานระดับธรรมดา เวลาเข้าประชุมก็มาช้าป่วนคนอื่น เพราะนึกว่าตัวเองเป็นพนักงานระดับแพลทินัม ทำให้เพื่อนๆ เอือมระอา
ด้วยความที่แต่งตัวงดงามผิดปกตินี่เอง ทำให้วันหนึ่งท่านประธานแบงก์เดินผ่าน ถึงกับเขม่นมองด้วยความงง และถามว่านี่พนักงานฝ่ายไหน ทำไมไม่ใส่เครื่องแบบพนักงาน แต่งตัวโป๊ไม่เรียบร้อยสมกับทำงานธนาคาร
แต่เหตุการณ์คงดำเนินต่อไปเหมือนไม่มีอะไรเกิดขึ้น 
แล้ววันหนึ่ง มีการประชุมฝ่าย เธอก็ลืมตัวถึงขั้นตบโต๊ะยื่นคำขาดกับเจ้านายว่า งานที่เสนอนี่ถ้าไม่เห็นด้วยเธอก็ขอลาออก 
ส่วนเจ้านายก็นั่งหน้ามึน เพราะจะตามใจลูกน้องคนโปรดก็จะทำให้เสียการปกครอง แต่ถ้าไม่ตามใจเธอก็จะต้องจากไป
แต่ในที่สุดผู้บริหารนายนั้นก็เลือกที่จะรักษาการปกครองเอาไว้ ไม่ตามใจลูกน้องสาว ทำให้เธอต้องยื่นใบลาออกไปตามที่ลั่นวาจาไว้ พร้อมสะบัดหน้าใส่เจ้านายก่อนอำลาเหมือนจะบอกว่า ขาดฉันแล้วเธอจะรู้สึก
ส่วนผู้บริหารหนุ่มก็เริ่มตรอมใจ ลางานหลายเดือน จนในที่สุดก็ขอลาออกจากแบงก์ ทั้งที่ยังรุ่งได้รับการไว้วางใจจากกรรมการผู้จัดการแบงก์อย่างมาก ออกไปทำงานด้านการเงินที่อื่น
ไปๆ มาๆ คุณหนูเธอก็มาสมัครงานเป็นเลขาฯ บอสแบงก์ลูกครึ่ง ซึ่งเลื่องลือไปทั้งแบงก์ว่า นายมีเลขาฯ สวย 
หุหุหุ ยิ่งมีเลขาฯ สวยเจ้านายยิ่งต้องเข้มแข็ง
เพราะ ไก่วัดจิกสมภาร ก็มีให้เห็นกันเยอะแยะ
ไม่ใช่มีแต่สมภารกินไก่วัดนะครับพี่น้อง 
55555